3บลจ.แห่ขายทริกเกอร์
สบโอกาสหุ้นดิ่งเป็นจังหวะซื้อของถูกมองแนวโน้มตลาดสดใสพื้นฐานแกร่ง
7 มิ.ย. 2556

สบโอกาสหุ้นดิ่งเป็นจังหวะซื้อของถูกมองแนวโน้มตลาดสดใสพื้นฐานแกร่ง
บลจ.ยูโอบีกรุงศรีทิสโก้ ฉวยจังหวะหุ้นดิ่งออกทริกเกอร์ฟันด์ซื้อหุ้น มองตลาดยังขาขึ้น พื้นฐานไม่เปลี่ยน
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย) เปิดเผยว่า ตลาดหุ้นที่ปรับตัวลงแรงโดยปัจจัยพื้นฐานไม่ได้เปลี่ยนแปลง บริษัทจึงเสนอขายกองทุนเปิดยูโอบี ทริกเกอร์ ฟันด์ 14 (UOBT14) ลงทุนหุ้นไทย ตั้งเป้าหมายผลตอบแทน 7% ภายในเวลา 1 ปี เสนอขายครั้งเดียวตั้งแต่วันที่ 57 มิ.ย. 2556 
“เรามองเป็นจังหวะในการเข้าลงทุน โดยดัชนีมีโอกาสขึ้นไปแตะระดับสูงสุดในปีนี้ ที่ 1,700 จุด” นายวนา กล่าว
สำหรับปัจจัยที่ส่งผลให้ตลาดหุ้นปรับตัวลดลงในช่วงที่ผ่านมา คือ อัตราผลตอบแทนพันธบัตรทั้งสหรัฐและญี่ปุ่นที่ปรับตัวสูงขึ้น ทำให้นักลงทุนคาดว่ามาตรการผ่อนคลายเชิงปริมาณ (คิวอี) อาจยุติเร็วกว่ากำหนด ประกอบกับตัวเลขส่งออกของไทยขยายตัวต่ำกว่าที่ตลาดคาด ขณะที่คณะกรรมการนโยบายการเงิน (กนง.) ยังไม่มีนโยบายที่ชัดเจนต่อการจัดการค่าเงินบาท จึงเป็นปัจจัยลบในขณะนี้ 
อย่างไรก็ตาม บลจ.ยูโอบี ยังเชื่อมั่นหุ้นไทยจากสัญญาณที่ดีจากนักลงทุนต่างชาติที่ยังสนใจหุ้นไทย รวมถึงแนวโน้มเศรษฐกิจไทยปี 2556-2557 คาดว่าจะเติบโต 4.75.0% นำโดยภาคการบริโภคในประเทศที่ยังแข็งแกร่ง และคาดกำไรบริษัทจดทะเบียน (บจ.) ยังเติบโตระดับ 25% ในปี 2556 และ 12% ในปี 2557 จึงถือเป็นหนึ่งในตลาดหุ้นที่มีแนวโน้มการเติบโตทางกำไรสูงสุดในเอเชียและกลุ่มประเทศเกิดใหม่ อีกทั้งธนาคารแห่งประเทศไทย (ธปท.) ยังคงดอกเบี้ยในระดับต่ำเพื่อกระตุ้นเศรษฐกิจ ซึ่งถือเป็นปัจจัยหลักสนับสนุนหุ้นไทย
นายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี เปิดเผยว่า บริษัทเปิดขายกองทุนเปิดกรุงศรีอิควิตี้ 4% พลัส 4% ทริกเกอร์ พลัส 1 (KFEQ4P4P1) อายุโครงการประมาณ 8 เดือน เสนอขายครั้งเดียวระหว่างวันที่ 6-12 มิ.ย. 2556 เน้นลงทุนหุ้นไทยที่มีผลประกอบการดีและอาจลงทุนในสัญญาซื้อขายล่วงหน้า เพื่อเพิ่มประสิทธิภาพในการบริหาร 
ด้านกองทุนตั้งเป้าผลตอบแทนโดยรวม 8% ในระยะเวลา 8 เดือน รับผลตอบแทนครั้งที่ 1 โดยการรับซื้อคืนอัตโนมัติเมื่อหน่วยลงทุนมีมูลค่าเพิ่มขึ้น 4% หรือมูลค่าหน่วยลงทุนเท่ากับ 10.40 บาท ติดต่อกัน 5 วันทำการ และรับผลตอบแทนเพิ่มอีก 4% เมื่อมูลค่าหน่วยลงทุน 10.93 บาท 
นายฉัตรพี กล่าวว่า บริษัทยังคงมีมุมมองเป็นบวกต่อทิศทางของตลาดหุ้นไทย เนื่องจากมีหลายปัจจัยสนับสนุน อาทิ เงินลงทุนทั่วโลกไหลเข้าตลาดหุ้นประเทศเกิดใหม่ ดอกเบี้ยนโยบายอยู่ในระดับต่ำไปอีก 23 ปีข้างหน้า การบริโภค การลงทุนของภาคเอกชนเติบโต รวมทั้งผลงาน บจ.ยังโตได้ดี โดยไตรมาสแรกโต 14% และคาดว่าทั้งปีจะโตประมาณ 15-20% 
อย่างไรก็ตาม ในช่วงที่ตลาดปรับฐานถือเป็นจังหวะที่ดีในการเข้าลงทุนบริษัทที่ดีในราคาที่เหมาะสม และเป็นโอกาสให้กองทุนสามารถสร้างผลตอบแทนตามเป้าหมายได้เร็วขึ้น
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บลจ.ทิสโก้ กล่าวว่า กองทุนเปิดทิสโก้ ไทย อิควิตี้ ทริกเกอร์ 8% กองที่ 8 มูลค่าโครงการ 1,000 ล้านบาท ตั้งเป้าผลตอบแทน 8% เปิดขายวันที่ 6-11 มิ.ย. 2556 ที่ บลจ.ทิสโก้ ธนาคารทิสโก้ทุกสาขา
“การเคลื่อนไหวของดัชนีหุ้นไทยในช่วงนี้ถือว่ามีการปรับตัวลงตามตลาดโลก โดย บลจ.ทิสโก้ มองว่าการปรับฐานของตลาดหุ้นไทยในครั้งนี้เป็นโอกาสในการเข้าลงทุน เพราะโดยภาพรวมเศรษฐกิจไทยในปีนี้ ปัจจัยพื้นฐานในประเทศยังเป็นไปในทิศทางที่ดี และผลประกอบการของบริษัทจดทะเบียนน่าจะเติบโตได้ต่อเนื่อง ทำให้ตลาดหุ้นไทยยังคงมีปัจจัยบวกที่คอยสนับสนุน”